Document ID: 31999D0799

Komisijas Lēmums
(1999. gada 29. oktobris),
ar ko nosaka jaunu Kopienas programmu statistikas tabulām, kuras jāsaglabā Eurofarm sistēmas tabulāro datu bankā (BDT)
(izziņots ar dokumenta numuru C(1999) 3455)
(1999/799/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1988. gada 29. februāra Regulu (EEK) Nr. 571/88 par lauku saimniecību struktūras Kopienas apsekojumu organizēšanu [1], kurā jaunākie grozījumi izdarīti ar Komisijas Lēmumu 98/377/EK [2], un jo īpaši tās II pielikuma 2. punkta otro ievilkumu,
tā kā:
(1) Komisija ar Lēmumu 97/341/EK [3] izveidoja Kopienas tabulu programmu Eurofarm sistēmas tabulāro datu bankai (BDT); tā kā būtiskas izmaiņas apsekojamo vienību sarakstā tika noteiktas Komisijas Lēmumā 98/377/EK attiecībā uz pilnīgajiem Kopienas struktūrapsekojumiem, kas veicami 1999./2000. gadā; tā kā tādēļ jāizveido jauna Kopienas tabulu programma tabulāro datu bankai (BDT).
(2) Tabulu programmai jāatbilst Regulas (EEK) Nr. 571/88 II pielikuma 13. punktam, kas nosaka, ka tabulas, kuras ietvertas BDT, nedrīkst ļaut tieši vai netieši identificēt saimniecības.
(3) Tabulu programmā jāņem vērā pieaugošās lietotāju vajadzības pēc datiem, kas labāk atbilst to informācijas vajadzībām.
(4) Tabulas dažādajām apkopojuma pakāpēm jāveido, ievērojot apsekojumu rezultātu statistikas datu ticamību.
(5) Kopējās lauksaimniecības reformas satvarā salīdzināmu datu sērijas par ilgu laiku ir vajadzīgas, lai varētu sekot saimniecību struktūras attīstības tendencei; šādiem datiem jābūt viegli un ātri pieejamiem lietotājiem. Tādēļ to Kopienas lauku saimniecību struktūrapsekojumu rezultāti, kas veikti periodā no 1988. līdz 1997. gadam, jādara pieejami BDT tabulu datubāzē arī jaunas tabulu programmas formā.
(6) Šajā lēmumā paredzētie pasākumi ir saskaņā ar Lauksaimniecības statistikas pastāvīgās komitejas atzinumu,
IR PIEŅĒMUSI ŠO LĒMUMU.
1. pants
1. Attiecībā uz 1999./2000. gada pilnīgajiem lauku saimniecību struktūrapsekojumiem, Kopienas tabulu programmu Eurofarm sistēmas tabulāro datu bankai (BDT), kā paredzēts Regulas (EEK) Nr. 571/88 II pielikumā, norāda šā lēmuma pielikumā.
2. Lai nodrošinātu salīdzināmu datu sērijas par ilgu laiku, minēto jauno tabulu programmu arī pielieto attiecībā uz datiem, kas savākti Kopienas lauku saimniecību struktūrapsekojumos 1989./1990., 1993., 1995. un 1997. gadā. Šīs papildu tabulas iepriekšējiem apsekojumiem ir jaunās BDT tabulu programmas sastāvdaļa, un tās arī iekļauj Eurofarm sistēmas BDT tabulu datu bāzē.
2. pants
1. Statistikas datus, kas glabāti tabulāro datu bankā (BDT), nedara pieejamus lietotājiem, pirms Eiropas Kopienu Statistikas birojs sadarbībā ar dalībvalstīm ir konstatējis, ka tie atbilst kritērijiem un noteikumiem, kas reglamentē statistikas datu slepenību un ticamību un kas jāizveido kopā ar dalībvalstīm.
2. Tabulas, kas minētas 1. pantā, un ad hoc tabulas, kas definētas Regulas (EEK) Nr. 571/88 II pielikuma 15. punktā, sākotnēji glabā tabulāro datu bankas īpašā laukā, kuram piekļuve ir tikai Eiropas Kopienu Statistikas birojam un dalībvalstu statistikas dienestiem attiecībā uz tabulām par savām valstīm.
3. Ad hoc tabulas, attiecībā uz kurām dalībvalstu kompetentie dienesti ir nodrošinājuši slepenību un ticamību, var ievadīt tabulāro datu bankā (BDT), ja tās ir vispārēji interesējošas.
3. pants
Šis lēmums ir adresēts dalībvalstīm.
Briselē, 1999. gada 29. oktobrī

Labels: 12
15
19
6